SON'VARACHIM SUNGTTAM:
Krikettiche khellgoddi Sreesanth, Ajit Chandila ani Ankeet Chavan hankam Indian Premier League (IPL) hantum 'spot-fixing'-a khatir sampddayle, ani krikett khellachea mogan pixe zalole ani vhanvun gelole khubxe bharoti matxe bhannar aile. Sabar zonnamni aplo rag ugtaylo. Aplea rajyantlo nanvosto khellgoddi mhonn Keroll rajyan Sreesanthak Keroll rajyachea sortinchea prochara khatir taka jahiraticher dakoylolo.... To-ui kaddun udoylo. Her desantlea dusreamni bharotak lojechim bottan dakoylim!
 Krikett khellachea mollar ghoddloli hi gozal mhollear bharoti lokacho ani desacho anik ek harso!
 Sreesanth, Ajit Chandila ani Ankeet Chavan hannim 'spot-fixing' korpachem dhaddos kiteak kelem?
 - Duddvanchi axea: Krikett khellant khellgoddiam khatir khub duddu ghollta.... Tea khellgoddiank khell jikhlear-ui duddu melltat ani khellant up-ostad zalear-ui duddu melltat. Tea bhair duddvanchea rupan her faide... her sovloti... mhonnche dudduch duddu.... he khatir, rajki mollar-ui duddu korunk sompeponn asa oxem chintun khubxe zonn vinchnnuko loddounk fuddem sortat toxe krikett khellant-ui khubxe zonn bhitor sorunk ravtat... khella vangddach duddvanchea mogan. . duddvanche axen.... Ani ekdam mon'xak duddvanchi axea zatoch, taka anik-ui duddu zai dista. Ani oxem disunk lagtoch anik-ui duddu add-vatten zomounk to add-vattenuch veta. Sreesanth, Ajit Chandila ani Ankeet Chavan geleat toxe....
 - Ontoskornacho Tallo: Khubxe zonn aplem jivit dhormacher, devacher adarun manddtat ani aplea jivitachi naka asloli xim' hupunk vochonant. Punn anik-ui oso ek vorg asa, zo devak mandinam ... punn ontoskornak mandta. Ontoskornacho tallo aikun to aplem jivit jiyeta. Aplem ontoskorn sangat dinam zalear, to teo-teo gozali korinam. Ontoskorna promannem aplem jivit jiyeunk taka konnachech porvangiechi goroz poddonam. Punn kaim zonnank tanchea jivitant dev-ui lagonam ani ontoskorn-ui lagonam. Ani oxe toreche monis jivitachi xim' hupun monisponn denvoytat, moniskullak lojek ghaltat tosleo gozali adartat. Sreesanth, Ajit Chandila ani Ankeet Chavan adarleat toxeo.
 ....
 - Bhroxttachar: Don dis adim krikett khellachea mollar uzvadda ailole te lojek ghalpi ghoddnniek, mhojea motan lojecho bil'lo asunk favonam. Karonn, Bharotant je toren bhroxttacharachim veg-vegllim rupam asat, toslench hem-ui bhroxttacharachem ek rup. Mhonntoch, he ghoddnniek lagun bharoti nagrikamni aplea kallzak vhoddlo dhoko gheunchi matui goroz nam. Dusrea utramni, Bharotant bhorxttacharchim mullam-pallam khella moidanar legit patoll'leant hantum koslem ojap ani vichitrponn? Bharotachea khubxea, ani bhou korun bhouxik ani unchlea podar aslolea nagrikank ho bhroxttacharacho oso laglo asa. Zalear krikett mollar, unchlea panvddear pavlolea khellgoddiank-ui to laglo zalear tantum koslench noveponn nam oxem mhonnchem poddta. Sreesanth, Ajit Chandila ani Ankeet Chavan hankam to bhroxttachar khub porno, novo nhoi... Mull borem aslear kandd borem asta mhonntat!
 Zalear, 'Spot-Fixing'-ache gozalik kiteak itlem mhotv diunk zai? Ani nagrikamni ti itli gombirtayen gheunk zai? 'Khuim gel'lo khuim nam...kitem haddlem kaim nam' mhonntat tosleo gozali heo! Jai ho Bharot! 